**VISAGINO SAVIVALDYBĖS 2022 METŲ ŠVIETIMO PAŽANGOS ATASKAITA**

Visagino savivaldybės 2022 metų švietimo pažangos ataskaitoje pristatomi svarbiausi apibendrinti Visagino savivaldybės švietimo veiklos rezultatai, pokyčiai ir padaryta pažanga, siekiant

Visagino savivaldybės strateginiuose dokumentuose (toliau – Strateginiai dokumentai) nustatytų tikslų: Visagino savivaldybės 2016–2022 metų strateginiame plėtros plane nustatyto tikslo - teikti besimokančios visuomenės poreikius atitinkančias švietimo paslaugas, Visagino savivaldybės 2022–2024 metų strateginio veiklos plano Švietimo paslaugų plėtros programos tikslų - užtikrinti ugdymo programų įvairovę, paslaugų prieinamumą ir kokybę bei plėtoti vaikų ir jaunimo socializacijos galimybes, Visagino savivaldybės bendrojo ugdymo mokyklų tinklo pertvarkos 2022–2026 metų bendrojo plano tikslo - tikslingai ir pagrįstai naudojant švietimui skirtas lėšas bei kryptingai tobulinant darbuotojų kompetencijas, kiekvienam besimokančiajam sukurti lygiavertes ir šiuolaikiškas kokybiško ugdymo(si) sąlygas, lemiančias geresnius mokinių pasiekimus, optimalią, integracinę, darniai ir racionaliai veikiančią, nuolat atsinaujinančią savivaldybės mokyklų sistemą.

Žemiau pateikta informacija, duomenys ir išvados išdėstyti pagal švietimo sistemos svarbiausius elementus, aktualias Visagino savivaldybei (toliau – Savivaldybė) ugdymo sritis, Strateginiuose dokumentuose nustatytų tikslų uždavinius ir priemones. Strateginius dokumentus, Savivaldybės administracijos 2022 m. ataskaitą, Visagino savivaldybės 2023–2030 metų strateginį plėtros planą, Visagino savivaldybės bendrojo ugdymo mokyklų tinklo pertvarkos 2022–2026 metų bendrąjį planą, kitus tekste minimus dokumentus, kur pateikiama išsami švietimo būklės analizė, jos kontekstas, numatomos įgyvendinti priemonės, galima rasti <https://visaginas.lt/teisine-informacija/teises-aktai/147>, informavimo pobūdžio – [www.visaginas.lt](http://www.visaginas.lt), taip pat facebook.com.

1. **Ikimokyklinis ir priešmokyklinis ugdymas**

 Savivaldybėje sukurtas pakankamas ikimokyklinio ugdymo įstaigų, vykdančių ikimokyklinio ir priešmokyklinio ugdymo programas bei kitas įstaigų nuostatuose nustatytas funkcijas, tinklas. Veikia 5 ikimokyklinio ugdymo mokyklos: lietuvių ugdomąja kalba lopšeliai-darželiai „Auksinis raktelis“ ir „Ąžuoliukas“, rusų ugdomąja kalba lopšeliai-darželiai ,,Auksinis gaidelis“ (Vaikystės pedagogikos centras), „Gintarėlis“ ir „Kūlverstukas“.

*Vaikų, ugdomų pagal ikimokyklinio ir priešmokyklinio amžiaus programas, skaičiaus kaita*

*Informacijos šaltinis: Mokinių registras*

Per pastaruosius 3 metus vaikų, ugdomų pagal ikimokyklinio ugdymo programas, skaičius beveik nesikeitė, bet vaikų, ugdomų pagal priešmokyklinio ugdymo programas, skaičius, palyginus su 2020 m., sumažėjo apie 12 proc.

*Vaikų skaičiaus kaita pagal ugdymo kalbą ir vaikų, vidutiniškai tenkančių vienai mokyklai pagal ugdymo kalbą, skaičiaus kaita*

|  |  |  |
| --- | --- | --- |
| **Ugdymo kalba** | **Vaikų skaičius/grupių skaičius** | **Vaikų skaičiaus vidurkis** |
| **2020-09-01** | **2021-09-01** | **2022-09-01** | **2020-09-01** | **2021-09-01** | **2022-09-01** |
| Lietuvių kalba (2 mokyklos) | 416/24 | 404/24 | 381/23 | 208 | 202 | ~191 |
| Rusų kalba (3 mokyklos) | 426/26 | 410/26 | 441/28 | 142 | ~137 | 147 |
| Iš viso: | 842/50 | 814/50 | 822/51 | 168 | ~163 | ~164 |

*Informacijos šaltinis: Mokinių registras*

 Nors vaikų ikimokyklinio ugdymo mokyklose, kurių ugdymo kalba rusų, vidurkis šiek tiek padidėjo (neskaičiuojant atvykusių iš Ukrainos į Lietuvos Respubliką dėl Rusijos Federacijos karinių veiksmų Ukrainoje, kuriems yra ar buvo suteikta laikinoji apsauga Lietuvos Respublikoje, vaikų (toliau - Ukrainos karo pabėgėlių vaikai), negu lietuvių ugdomąja kalba, tačiau vaikų, tenkančių vienai ugdymo mokyklai pagal ugdymo kalbą, yra daugiau ikimokyklinio ugdymo įstaigose, kurių ugdymo kalba – lietuvių. Pastebima tendencija, kad Visagino savivaldybėje daugėja tėvų, pageidaujančių vesti savo vaikus į ikimokyklinio ugdymo mokyklas, kuriose ugdymas vyksta lietuvių kalba.

 Vilniaus politikos analizės instituto parengtame savivaldybių gerovės indekse (toliau – Gerovės indeksas) konstatuojama, kad mūsų savivaldybės gan žemai vertinamą švietimo komponento sritį iš dalies įtakoja ikimokyklinio amžiaus vaikų, dalyvaujančių ugdyme, aprėptis. Žemiau pateiktos lentelės duomenys byloja apie situacijos (procentine išraiška) gerėjimą.

*Vaikų nuo 0 iki 6-ių metų amžiaus skaičiaus ir iš jų ugdomų pagal ikimokyklinio ir priešmokyklinio ugdymo programas kaita Visagino savivaldybėje*

|  |  |  |  |
| --- | --- | --- | --- |
|  | **2020-01-01** | **2021-01-01** | **2022-01-01** |
| 0-6 metų amž. | 1226 | 1102 | 996 |
| Iš jų ugdomų įstaigose dalis | 69 proc. | 74 proc. | 82,5 proc. |

*Informacijos šaltinis: VĮ Registrų centras*

1. **Bendrasis ugdymas**

 Visagino savivaldybės bendrojo ugdymo mokyklų tinklas pastaruosius 7 metus visiškai tenkino tiek gyventojų, tiek savivaldybės atstovaujamosios ir vykdomosios institucijų lūkesčius ir poreikius. Todėl Savivaldybės bendrojo ugdymo mokyklų tinklo pertvarkos 2022–2026 metų bendrasis planas (kaip ir ankstesnis) nukreiptas į kokybės tobulinimą.

*Savivaldybės teritorijoje veikiančių mokyklų mokinių pasiskirstymas/pasirinkimų galimybės pagal teikiamas bendrojo ugdymo programas*

|  |  |  |  |
| --- | --- | --- | --- |
| Mokomoji kalba | Pradinio ugdymo programa | Pagrindinio ugdymo programa | Vidurinio ugdymo programa |
| I dalis | II dalis |
| Lietuvių | „Verdenės“ gimnazija, „Žiburio“ pagrindinė | „Verdenės“ gimnazija, „Žiburio“ pagrindinė | „Verdenės“ gimnazija, „Žiburio“ pagrindinė | „Verdenės“ gimnazija |
| Rusų | Draugystės ir „Gerosios vilties“ progimnazijos | Draugystės ir „Gerosios vilties“ progimnazijos | „Atgimimo“ gimnazija | „Atgimimo“ gimnazija |
| Lietuvių-rusų | - | - | VTVPMC\*  | VTVPMC  |
| Iš viso: | 4 srautai/pasirinkimai | 4 srautai/pasirinkimai | 5 srautai/pasirinkimai | 4 srautai/pasirinkimai |

*\* Visagino technologijos ir verslo profesinio mokymo centras*

*Pastaba: informacija be lavinamųjų ir suaugusiųjų klasių programų; ugdymas dviem kalbomis organizuojamas Visagino „Verdenės“ gimnazijoje pagal individualizuotas pradinio, pagrindinio ugdymo ir socialinių įgūdžių ugdymo programas (lavinamosiose klasėse) ir Visagino „Atgimimo“ gimnazijoje pagal suaugusiųjų pagrindinio ir vidurinio ugdymo programas.*

Pradinio ugdymo programa vykdoma Visagino „Verdenės“ gimnazijoje, Visagino „Žiburio“ pagrindinėje mokykloje (lietuvių ugdomąja kalba), Visagino Draugystės ir Visagino „Gerosios vilties“ progimnazijose (rusų ugdomąja kalba). Pagrindinio ugdymo programos I dalis vykdoma Visagino „Verdenės“ gimnazijoje, Visagino „Žiburio“ pagrindinėje mokykloje (lietuvių ugdomąja kalba), Visagino Draugystės ir Visagino „Gerosios vilties“ progimnazijose (rusų ugdomąja kalba). II dalis – Visagino „Verdenės“ gimnazijoje, Visagino „Žiburio“ pagrindinėje mokykloje (lietuvių ugdomąja kalba), Visagino „Atgimimo“ gimnazijoje (rusų ugdomąja kalba).

VšĮ VTVPMC įgyvendinamos šios mokymo programos: pagrindinio ugdymo programos II dalis (kartu su pasirinkta profesinio mokymo programa), vidurinio ugdymo programa(kartu su pasirinkta profesinio mokymo programa), pirminio profesinio mokymo, tęstinio profesinio mokymo ir perkvalifikavimo programos, neformalaus švietimo programos.

Specialiųjų poreikių turintiems mokiniams sudaromos sąlygos ir galimybės ugdytis pagal jų poreikius atitinkančias programas arba savivaldybės bendrojo ugdymo mokyklose bendrosios paskirties klasėse, arba specialiosiose lavinamosiose klasėse Visagino „Verdenės“ gimnazijoje (lietuvių ir rusų ugdomosiomis kalbomis). Pastaroji turi daug įdirbio, joje dirba didelę patirtį turintys specialistai ir infrastruktūra yra pritaikyta specialiųjų poreikių turintiems mokiniams.

Suaugusieji turi galimybę įgyti pagrindinį ir/ar vidurinį išsilavinimą Visagino „Atgimimo“ gimnazijoje (lietuvių ir rusų ugdomosiomis kalbomis). Nors suaugusiųjų klasių poreikis išlieka, tačiau stebima norinčiųjų mokytis suaugusiųjų klasėse mažėjimo tendencija. Pažymėtina, kad besimokančių suaugusiųjų klasėse skaičius didėja per mokslo metus: pagal Mokinių registro duomenis rugsėjo 1 d. jų skaičius mažesnis nei, pvz., sausio 1 d. Paprastai suaugusieji neskuba teikti prašymus nustatytais terminais. Todėl labai sunku prognozuoti, ar rugsėjo 1 d. susiformuos klasės bent su minimaliu mokinių skaičiumi klasėje (kaip tai nustatyta Mokyklų, vykdančių formaliojo švietimo programas, tinklo kūrimo taisyklėse). Juolab, kad Asmenų priėmimo į Visagino savivaldybės švietimo ir sporto įstaigas tvarkos apraše, patvirtintame Visagino savivaldybės tarybos 2022 m. gruodžio 22 d. sprendimu Nr. TS-217, nustatyta, kad prašymai į bendrojo ugdymo mokyklas teikiami centralizuotai per asmenų informavimo informacinę sistemą apraše nustatytais terminais (pagrindinis priėmimas iki balandžio 15 d., papildomas – iki liepos 15 d.). Darytina išvada, kad artimoje perspektyvoje suaugusiųjų klasės nebebus formuojamos.

Savivaldybės bendrojo ugdymo mokyklų tinklo pertvarkai, mokyklų užpildomumui, jų įgyvendinamų programų įvairovei ir pasiūlai užtikrinti tiesioginės įtakos turi mokinių skaičius.

*Informacijos šaltinis: Mokinių registras*

 Nuo 2019 metų mokinių skaičius kito didėjimo linkme. Pastaraisiais metais – iš dalies dėl Ukrainos karo pabėgėlių vaikų. Pažymėtina, kad Savivaldybės bendrojo ugdymo mokyklose nėra jungtinių klasių (išskyrus specialiąsias lavinamąsias klases) bei klasių, kuriose būtų mažiau už minimalų mokinių skaičių. Klasės formuojamos pakankamai optimaliai. Tačiau kiekybine prasme Savivaldybės bendrojo ugdymo mokyklas nestiprina tas faktas, kad labai nemaža dalis mokinių (~30 proc. kasmet) tiek po 8, tiek po 10 kl. pasirenka tolesniam mokymuisi VTVPMC.

1. **Vaikų, atvykusių į Lietuvos Respubliką iš Ukrainos dėl Rusijos Federacijos karinių veiksmų Ukrainoje, ugdymas**

 Atsižvelgiant į tėvų (globėjų, rūpintojų) pageidavimą bei galimybes iš Ukrainos atvykę vaikai buvo integruojami į lietuvių ar tautinių mažumų kalba ugdomų vaikų ikimokyklinio ar priešmokyklinio ugdymo grupes bei bendrojo ugdymo klases.

*Informacija apie ugdomus vaikus, atvykusius į Lietuvos Respubliką iš Ukrainos dėl Rusijos Federacijos karinių veiksmų Ukrainoje*

|  |  |  |
| --- | --- | --- |
| **Ugdymo programa** | **Ugdomų 2022 m. I pusmetį vaikų skaičius**  | **Ugdomų 2022 m. II pusmetį vaikų skaičius** |
| Ikimokyklinis ugdymas | 54 | 32 |
| Priešmokyklinis ugdymas | 15 | 5 |
| Pradinis ugdymas | 56 | 40 |
| Pagrindinio ugdymo programos I dalis | 59 | 43 |
| Pagrindinio ugdymo programos II dalis | 9 | 7 |
| Vidurinis ugdymas | 5 | 9 |
| Iš viso: | 198 | 136 |

Pradėjusiems lankyti mokyklas ukrainiečių šeimų vaikams, ugdomiems pagal ikimokyklinio, priešmokyklinio ugdymo programas, buvo suteikta 100 proc. lengvata atlyginimo dydžiui už vaikų išlaikymą, o Visagino neformaliojo vaikų švietimo ir formalųjį švietimą papildančio ugdymo mokyklų ir Visagino edukacijų centro mokiniams – 100 proc. lengvata atlyginimo dydžiui už ugdymą. Lengvatos buvo taikomos nuo mokinio priėmimo į mokyklą dienos iki 2022 m. gegužės 31 d.

1. **Neformalusis švietimas**

 Savivaldybės mokiniams sudarytos puikios sąlygos užimtumui neformaliojo švietimo įstaigose. Savivaldybėje sėkmingai vystomos įvairios neformaliojo vaikų švietimo kryptys sporto srityje (irklavimas, slidinėjimas, boksas, imtynės, biatlonas, lengvoji atletika, akrobatika, krepšinis, futbolas ir kt.), menų ir kūrybos srityje (muzikavimas, dainavimas, šokis, dailė, teatras, techninė kūryba, technologijos, etnokultūra, kalbų mokymasis ir daugybė kitų), bendrųjų kompetencijų ugdymo srityje. Įgyvendinamos įvairios formalųjį švietimą papildančios ir trumpalaikės neformaliojo ugdymo programos. Programų pasiūla nuolat analizuojama ir pritaikoma priklausomai nuo besikeičiančių gyventojų poreikių.

2022 m. baigta įgyvendinti Visagino savivaldybės neformaliojo švietimo ir formalųjį švietimą papildančio ugdymo programas vykdančių Visagino savivaldybės biudžetinių įstaigų tinklo optimizavimo koncepcija, patvirtinta Visagino savivaldybės tarybos 2020-05-28 sprendimu Nr. TS-110 (toliau – Koncepcija), kurios pagrindinis siekis buvo efektyvus išteklių panaudojimas ir sąlygų ugdymo kokybei gerinimas. Koncepcijos uždaviniai buvo šie:

* sudaryti geresnes sąlygas paslaugų kokybei sutelkiant ir aprūpinant ugdymo procesą reikiama infrastruktūra, žmogiškaisiais ir kitais būtinais ištekliais;
* per paslaugų pasiūlos įvairovę ir organizavimo lankstumą sudaryti optimalias sąlygas kiekvienam vaikui pagal savo galimybes pasirinkti, siekti ūgties ir patirti sėkmę;
* išgryninti ir atskirti švietimo, socialines bei kultūros paslaugas, teikiamas savivaldybės įstaigose;
* optimizuoti keliose savivaldybės neformaliojo švietimo įstaigose visiškai ar iš dalies besidubliuojančias ugdymo programas išsaugant paslaugų įvairovę ir racionaliai planuojant bei panaudojant turimus išteklius.

 Vieni iš pagrindinių Koncepcijos rezultatų: dvi biudžetinės įstaigos reorganizuotos į vieną, viena biudžetinė pertvarkyta į viešąją įstaigą bei įsteigta nauja viešoji įstaiga. Šiuo metu (Koncepcijos įgyvendinimo kontekste) Visagine veikia šios neformaliojo vaikų ir jaunimo švietimo įstaigos: biudžetinė įstaiga Visagino kūrybos ir menų akademija, VšĮ Visagino sporto ir rekreacijos centras, VšĮ Visagino edukacijų centras. Taip pat (ne Koncepcijos įgyvendinimo kontekste) buvo įsteigtos trys sportinio rengimo viešosios įstaigos: Visagino krepšinio mokykla, Visagino futbolo centras ir Visagino graikų-romėnų imtynių centras. Šias įstaigas vidutiniškai per metus lanko apie 60-65 proc. mokinių (nuo bendrojo ugdymo mokyklų mokinių skaičiaus). Įstaigose sukurtos ugdymosi aplinkos, aprūpinamos moderniomis technologijomis ir šiuolaikiškomis priemonėmis, dirba profesionalūs pedagogai.

*Mokinių skaičius neformaliojo švietimo ir sportinio rengimo įstaigose*

|  |  |
| --- | --- |
| Įstaigos pavadinimas | **Mokinių skaičius ( spalio 1 d. duomenimis)** |
| 2022 m. | 2021 m. | 2020 m. | 2019 m.  |
| Visagino kūrybos ir menų akademija | 770 | 802 | 931 | x |
| *Visagino Česlovo Sasnausko menų mokykla* | x | x | x | 406 |
| *Visagino kūrybos namai* | x | x | x | 954 |
| Viešoji įstaiga Visagino edukacijų centras | 328 | 287 | 393 | x |
| Viešoji įstaiga Visagino sporto ir rekreacijos centras | 574 | 485 | 711 | x |
| *Visagino sporto centras* | x | x | x | 698 |
| Viešoji įstaiga Visagino futbolo centras | 169 | n.d. | x | x |
| Viešoji įstaiga Visagino krepšinio mokykla | 126 | 81 | x | x |
| Viešoji įstaiga Visagino graikų-romėnų imtynių centras  | 51 | n.d.  | x | x |
| IŠ VISO MOKINIŲ: | 2018 | 1574\* | 2035 | 2058 |

\* be VšĮ Visagino graikų-romėnų imtynių centro ir VšĮ Visagino futbolo centro mokinių.

*(Informacijos šaltinis: Mokinių registras)*

Nuo 2015 m. spalio 1 d. kasmet neformalaus vaikų švietimo veikloms skiriamas finansavimas iš Europos Sąjungos finansinės paramos, bendrojo finansavimo ir kitų Lietuvos Respublikos valstybės biudžeto lėšų. Akredituotose neformalaus vaikų švietimo programose kasmet sudalyvauja vidutiniškai apie 25 proc. mokinių (nuo bendrojo ugdymo mokyklų mokinių skaičiaus). Dėl tikslinio NVŠ finansavimo mūsų savivaldybėje atsirado tokių įdomių krypčių programų, kaip fotomenas, inovacijos mene, mados teatras, animacija, cirko menas, kulinarija, kelių sričių integravimas ir kt. (kurios ir toliau sėkmingai gyvuoja ir yra populiarios), praturtinta ugdymo(si) priemonių bazė. 2022 metais akredituotose NVŠ programose dalyvavo 32,6 proc. mokinių nuo bendrojo ugdymo mokyklų mokinių skaičiaus.

Neformaliojo švietimo galimybėmis mokykloje ir kitur besinaudojančių mokinių dalis (proc.) Savivaldybėje pagal ŠVIS duomenis 69,11 proc. (esame ketvirtoje vietoje tarp 8 miesto savivaldybių (vidurkis 58,6 proc.; šalies lygmens vidurkis 61,71 proc.).

Suaugusiųjų švietimo, vaikų socializacijos, sporto sritys finansuojamos projektiniu būdu, tam iš Savivaldybės biudžeto skiriant tikslines lėšas.

1. **Mokinių, turinčių specialiųjų ugdymo(si) poreikių, ugdymas ir švietimo pagalbos teikimas**

Savivaldybės ikimokyklinio ir bendrojo ugdymo mokyklose ugdomi vaikai, turintys įvairių ugdymosi poreikių.

*Mokinių, turinčių specialiųjų ugdymo(si) poreikių, skaičiaus kaita*

|  |  |  |  |
| --- | --- | --- | --- |
| **Mokyklos pavadinimas** | **Mokinių skaičius****2020-09-01** | **Mokinių skaičius****2021-09-01** | **Mokinių skaičius****2022-09-01** |
| **Nedideli ir vidutiniai sutrikimai** | **Dideli ir labai dideli sutrikimai** | **Nedideli ir vidutiniai sutrikimai** | **Dideli ir labai dideli sutrikimai** | **Nedideli ir vidutiniai sutrikimai** | **Dideli ir labai dideli sutrikimai** |
| Ikimokyklinio ugdymo mokyklose: | 145 | 66 | 138 | 67 | 193 | 75 |
| Bendrojo ugdymo mokyklose: | 259 | 50 | 242 | 57 | 260 | 66 |
| ***Iš viso:*** | **404** | **116** | **380** | **124** | **453** | **141** |

*(Informacijos šaltinis: Mokinių registras)*

 Mokinių, turinčių specialiųjų ugdymo(si) poreikių, dalis didėja. Mokinių registro 2022 m. rugsėjo 1 d. duomenimis specialiųjų poreikių turi 32,6 proc. ikimokyklinio ugdymo įstaigų vaikų (2021 m. – 25,2 proc.) ir 16,4 proc. bendrojo ugdymo mokyklų mokinių (2021 m. – 15,7 proc.). Savivaldybės administracija rūpinasi šių mokinių ugdymusi bei pagalbos prieinamumu, todėl mokyklose, kuriose jie ugdomi, įsteigtos švietimo pagalbos mokiniui specialistų bei mokytojų padėjėjų pareigybės. Visagino švietimo pagalbos tarnyba teikia mokykloms įvairias pedagogines psichologines paslaugas: vertinimo, konsultavimo specialiosios pedagoginės pagalbos teikimo, ugdymo organizavimo, psichologinių, asmenybės ir ugdymosi problemų sprendimo, kalbos ir kitų komunikacijos sutrikimų korekcijos, prevencijos klausimais, kvalifikacijos tobulinimo.

 Mokyklos intensyviai ruošiasi gyvendinti įtraukųjį ugdymą nuo 2024 metų: pritaikyti pastatus, formuoti švietimo pagalbos ir mokytojų komandas, kelti pedagoginių darbuotojų kvalifikacija siekiant kokybiško personalizuoto kiekvieno mokinio ugdymo, atitinkančio  kiekvieno vaiko ugdymosi galias ir poreikius, įsigyti naujų, šiuolaikiškų mokomųjų priemonių, techninės pagalbos, kurti specialiąsias ugdymo aplinkas.

1. **Mokymo(-si) rezultatai**

 Kaip jau ir buvo minima aukščiau, Savivaldybės bendrojo ugdymo mokyklų tinklo planas 2022–2026 metams skirtas mokymo ir mokymosi kokybei mokyklose ir mokinių pasiekimams gerinti, švietimo prieinamumui ir šiuolaikiško ugdymo(si), orientuoto į ugdymo turinio atnaujinimą, socialinių inovacijų diegimą, mokyklų infrastruktūros modernizavimą, sąlygoms užtikrinti skirtingo amžiaus ir socialinių grupių asmenims (pagal kiekvieno galias ir individualius poreikius), palankiai socialinei, ekonominei ir kultūrinei mokymosi aplinkai, grįstai įtraukties, lygiavertiškumo, tinklaveikos principais, kurti.

 Gerovės indekse konstatuojama, kad mūsų savivaldybės gan žemai vertinamą švietimo komponento sritį iš dalies įtakoja neaukšti matematikos ir lietuvių kalbos pasiekimai.

Bent pagrindinį matematikos mokymosi pasiekimų lygį (6–10 balų) pasiekusių mokinių, dalyvavusių pagrindinio ugdymo pasiekimų patikrinimuose (toliau – PUPP), dalies rodiklis pavaizduotas diagramoje.

Lyginant 4 pastaruosius metus, 2022 metais lietuvių kalbos ir literatūros PUPP įvertinimo vidurkis yra prasčiausias, tuo tarpu šalies mastu jis yra 6,4. Rusų mokomąją kalba mokyklų mokinių rezultatų vidurkis jau eilę metų būna žemesnis, nei lietuvių mokomąja kalba mokyklų mokinių. Taip pat pažymėtina, kad 2022 m. vidurkis mokyklose lietuvių mokomąja kalba buvo prasčiausias per pastaruosius 4 metus. 2022 m. matematikos balo vidurkis blogesnis (5,2), tačiau aukštesnis už šalies vidurkį (4,25).

Visagine 2022 m. iš lietuvių kalbos ir literatūros PUPP 9-10 balų įvertinimą gavo tik 2,3 proc. laikiusiųjų (2021 m. - 7,55 proc.), šalies mastu 10 proc. Nepatenkinamais pažymiais lietuvių kalbą ir literatūrą išlaikė 11,5 proc. mokinių (2021 m. – 14,15 proc.). Šalies mastu neigiamais pažymiais 2022 m. įvertinta 4,75 proc. mokinių pasiekimų.

Visagine 2022 m. 9–10 balų įvertinimą iš matematikos PUPP gavo 10,5 proc. mokinių (2021 m. - 25,5 proc.); šalyje 3,9 proc. Savivaldybėje mokinių, gavusių neigiamus įvertinimus sumažėjo: nuo 18,9 proc. 2021 m. iki 17,45 proc. 2022 m. Šalyje ženkliai padaugėjo: nuo 19,7 proc. 2021 m. iki 40,2 proc. 2022 m.

Tris ir daugiau valstybinius brandos egzaminus (toliau – VBE) išlaikiusių abiturientų dalis sumažėjo: 2021 m. – 59,1 proc., 2022 m. – 53,1 proc.

Bent vieno VBE neišlaikiusiųjų dalis 2022 m. sudarė 25,3 proc. abiturientų (2021 m. - 11,5 proc.). Daugiausiai neišlaiko lietuvių kalbos ir literatūros (toliau – LKL) VBE: 2022 m. – 22,4 proc. laikiusiųjų, 2021 m. – 11,9 proc. (šalyje atitinkamai 8 proc. ir 8,6 proc.). Nemažai 2022 m. neišlaikė matematikos VBE: beveik 17 proc. Tačiau galima pažymėti, kad tai beveik dvigubai mažiau, nei šalies mastu.

Pagrindiniu lygmeniu LKL VBE išlaikiusiųjų dalis tarp Visagino gimnazijų abiturientų per pastaruosius 5 metus sumažėjo dvigubai: 44 proc. – 2018 m., 26,5 proc. – 2022 m. (šalies mastu atitinkamai pagal metus 47 ir 45,1 proc.).

Per 2017–2019 m. LKL VBE išlaikiusių aukštesniuoju lygmeniu dalis tiek savivaldybės, tiek šalies mastu išaugo ~5 kartus (nors mūsų savivaldybės mokyklų rezultatai šiuo atžvilgiu prastesni beveik dukart). Visagine 2022 m. tokiu rezultatu išlaikė 8,8 proc. laikiusiųjų (šalyje 15,1 proc.), vis dar nemaža dalis (41,2 proc.) 2022 m. išlaikė tik patenkinamuoju lygiu (2021 m. – 45 proc.) (respublikoje tokių 2022 m. buvo 31,8 proc., 2021 m. – 34,4 proc.).

Bendras LKL VBE balo vidurkis 2022 m. nukrito iki 33,5 (2021 m. – 38). Išlieka balo vidurkio didelis skirtumas tarp mokyklų lietuvių ir rusų mokomąja kalba: beveik 2,5 karto.

LKL mokyklinio brandos egzamino (toliau – MBE) rezultatų analizė parodė, kad bendras balo vidurkis pagerėjo nuo 4,7 (2021 m.) iki 4,9 (2022 m.). Tačiau rusų mokomąją kalba mokyklose šis vidurkis yra prasčiausias per pastaruosius 5 metus (4,3). Gavusių 9–10 balų įvertinimą dalis: 2021 m. – 0 proc. (šalyje 2,8), 2022 m. – 2,4 proc. (šalyje – 2,75 proc.). Įvertintų 4 balais mokinių dalis rusų mokomąja kalba mokyklose išaugo beveik 2 kartais, palyginus su 2021 m., ir sudarė virš 55 proc. Todėl teigti, kad šio MBE rezultatai gerėja, kol kas nėra pagrindo. Darytina prielaida, kad žemus 2022 m. rezultatus, kaip ir 2021 m., iš dalies lėmė ilgai trukęs karantinas ir nuotolinis mokymasis. Dar viena 2022 m. ypatybė, kad jeigu 2021 m. įvertinimo vidurkio skirtumas tarp rusų ir lietuvių mokomąja kalba mokyklų beveik susilygino, tai 2022 m. skirtumas sudaro beveik 2 balus.

2022 m. matematikos laikymo rezultatai prastesni nei 2021 m.: neišlaikė beveik 17 proc. (tačiau šalies mastu daugiau – virš 35 proc.), tik patenkinamuoju lygmeniu išlaikė net 51,6 proc. (šalyje – apie 40 proc.). Aukštesniuoju lygmeniu – 6,5 proc. (šalies mastu beveik dvigubai mažiau).

Kitų VBE, kuriuos daugiausiai pasirenka, rezultatai:

1) Anglų kalbos egzamino rezultatai 2022 m.: 2021 m. 48 proc. laikiusiųjų anglų kalbos egzaminą išlaikė pagrindiniu lygmeniu, 2022 m. – 61,2 proc. (šalyje atitinkamai 54 ir 59,3 proc.). Vertinant išlaikiusiųjų aukštesniuoju lygmeniu dalį ir įvertinimo vidurkį, rezultatai prasčiausi per 5 metus.

2) 2021 m. informacinių technologijų VBE rezultatai nebuvo prasti: dauguma išlaikė pagrindiniu ir aukštesniuoju lygiu (tačiau, pažymėtina, kad laikė, palyginus, labai nedaug kandidatų ir tik vienos gimnazijos). Tačiau 2022 m. net 71,4 proc. išlaikė tik patenkinamuoju lygmeniu. Vertinant išlaikiusiųjų aukštesniuoju lygmeniu dalį ir įvertinimo vidurkį, rezultatai prasčiausi per 5 metus.

3) 2022 m. biologijos rezultatai prastesni nei 2021 m.; pagrindiniu lygmeniu išlaikė 54,55 proc. laikiusių (2021 m. – 69,2 proc.). Šalies 2021 m. rodiklis – 46,1 proc., 2022 m. – 50,5 proc.

4) IstorijosVBE rezultatai: pagrindiniu lygmeniu jį išlaikė 50 proc. laikiusių (2021 m. – 76,5 proc.), šalies 2021 m. rodiklis 58,1 proc., 2022 m. – 57,3 proc.

5) GeografijosVBE pagrindiniu lygmeniu išlaikė 55,6 proc. (2021 m. – 33,3 proc.) (šalyje 2022 m. – 65 proc., 2021 m. – 57,3 proc.).

6) Nors rusų (užsienio) kalbosVBE rezultatai pakankamai geri (jau daug metų šis egzaminas laikomas beveik vien tik pagrindiniu ir aukštesniuoju lygmeniu), tačiau 2022 m. jie prastesni, nei 2021 m. (prasčiausi per 5 metus).

*Valstybinių brandos egzaminų vidurkiai 2021-2022 m. laikotarpiu*

2022 metų NMPP parodė, kad 4-okų rezultatai iš matematikos, skaitymo ir pasaulio pažinimo yra žemesni už šalies vidurkius, 6-okų matematikos, 8-okų gamtos mokslų ir skaitymo rezultatai – taip pat.

1. **Profesinis informavimas ir profesinis konsultavimas**

Švietimo, kultūros, sporto ir valstybinės kalbos kontrolės skyrius koordinuoja profesinio informavimo ir profesinio konsultavimo paslaugų teikimą savivaldybės teritorijoje esančių mokyklų mokiniams ir savivaldybės teritorijoje gyvenantiems nesimokantiems asmenims (iki 21 metų). Mokiniams ir gyventojams, esant poreikiui, teikiamos individualios konsultacijos. 2022 m. I pusmetį kiekvienoje bendrojo ugdymo mokykloje buvo ugdymo karjerai koordinatoriai. Nuo 2022 m. rugsėjo 1 d. Savivaldybės administracija partnerio teisėmis dalyvauja projekte „Karjeros specialistų tinklo vystymas“, vykdomame pagal Lietuvos Respublikos švietimo, mokslo ir sporto ministerijos plėtros programos pažangos priemonę Nr. 12-003-03-05-01 „Įdiegti vieną langelį karjerai planuoti ir įgūdžiams tobulinti“: įsteigti karjeros specialistų etatai „Gerosios vilties“ progimnazijoje ir „Verdenės“ gimnazijoje (po 0,5 etato), Visagino švietimo pagalbos tarnyboje (1,2 etato), kurioje dirbantys karjeros specialistai aptarnauja „Atgimimo“ gimnaziją, Draugystės progimnaziją ir „Žiburio“ pagrindinę mokyklą.

1. **Nesimokančių ir mokyklos nelankančių vaikų apskaita ir jų**

**grąžinimas į švietimo sistemą**

Gerovės indekse konstatuojama, kad mūsų savivaldybės gan žemai vertinamą švietimo komponento sritį iš dalies įtakoja nelankančių mokyklos privalomo mokytis amžiaus vaikų dalis.

Nesimokančių vaikų ir mokyklų nelankančių mokinių informacinės sistemos duomenimis, Visagine 2022–2023 m. m. pradžioje užregistruota 360 nesimokančių 7–18 metų vaikų (2021–2022 m. m. – 363), iš jų privalančių lankyti mokyklą 7–16 m. vaikų – 329 (2021–2022 m. m. – 333), 17–18 m. – 31 vaikas (2021–2022 m. m. – 30). Šie asmenys savo gyvenamąją vietą yra deklaravę Visagino savivaldybės teritorijoje. Duomenys buvo lyginami su Mokinių registru. Iš duomenų bazėje užregistruotų nesimokančių mokinių skaičiaus kaip besimokantys Visagino švietimo įstaigose rasti 4 mokiniai, 316 vaikų yra išvykę gyventi į užsienį, 32 pakeitę gyvenamąją vietą / deklaruotu adresu faktiškai negyvena, 8 dėl kitų priežasčių (tai 18 metų sulaukę jaunuoliai, kuriems mokslas yra neprivalomas, deklaruotais adresais negyvena, jų nesimokymo priežastys nežinomos). Pateikti duomenys yra parengti remiantis mokyklų surinkta informacija. Pagal galiojančius teisės aktus, jeigu vaikų tėvai / globėjai savo noru informacijos apie jų buvimo vietą neteikia, nėra kitų pranešimų, savivaldybė neturi teisės domėtis tuo savarankiškai.

Informacijos pateikimas į sistemos pomodulį „Nelankantieji“ vykdomas kartą per mėnesį. Duomenis įkelia atsakingi mokyklų asmenys vadovaudamiesi Savivaldybės tvarkos aprašu. Į registro sąrašus įrašomi mokiniai, be pateisinamos priežasties praleidę daugiau kaip pusę pamokų ar ugdymui skirtų valandų per vieną mėnesį. 2022 m. registre tokių vaikų nebuvo (2021 m. – taip pat). Jeigu vaikas nelanko mokyklos, nelankymo priežastis renka klasės auklėtojai, socialiniai darbuotojai ir, jeigu reikia, informuojamas Utenos apskrities vaiko teisių apsaugos skyrius Visagino mieste. Išsiaiškinus priežastis vaikai ir tėvai yra nukreipiami psichologo konsultacijoms, į mokyklos vaiko gerovės komisiją, sudėtingesniais atvejais į savivaldybės administracijos vaiko gerovės komisiją.

1. **Ugdymo turinio atnaujinimas**

 Lietuvos Respublikos švietimo, mokslo ir sporto ministerija, Nacionalinė švietimo agentūra (toliau – NŠA), įgyvendindamos projektą „Skaitmeninio ugdymo turinio kūrimas ir diegimas“, vykdo bendrojo ugdymo mokyklų ugdymo turinio atnaujinimą. Projektas finansuojamas Europos socialinio fondo lėšomis pagal 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ priemonę „Ugdymo turinio tobulinimas ir naujų mokymo organizavimo formų kūrimas ir diegimas“. Siekiant sėkmingai įgyvendinti projekto veiklas Savivaldybės administracijos direktoriaus įsakymu patvirtinta Savivaldybės atnaujinto ugdymo turinio įgyvendinimo ir koordinavimo komanda (toliau - UTA).

2022 m. sausio–balandžio mėnesiais pagal NŠA patvirtintus grafikus vyko virtualūs savivaldybės UTA komandos mokymai. 2022 m. rugsėjo mėn. atlikta Visagino savivaldybės ugdymo įstaigų situacijos analizė. 2022 m. spalio mėn. atliktas Visagino švietimo pagalbos tarnybos tyrimas dėl pasirengimo ugdymo turinio atnaujinimui ir įgyvendinimui Visagino ugdymo įstaigose, tyrimo rezultatai pristatyti ir apsvarstyti 2022-11-15 Visagino savivaldybės švietimo įstaigų vadovų posėdyje. 2022-10-04 Savivaldybės administracijos direktoriaus įsakymu patvirtintas Visagino savivaldybės atnaujinto ugdymo turinio įgyvendinimo veiksmų planas. Parengtas ir mokykloms pateiktas pasiūlymų paketas dėl mokytojų kvalifikacijos tobulinimo (ypač daug pasiūlymų pateikta įtraukiajam ugdymui.). Pradėtas įgyvendinti Visagino savivaldybės komunikacijos ir partnerysčių planas.

Viena pagrindinių ugdymo kaitos sėkmės prielaidų yra visų suinteresuotų pusių dalyvavimas kaitos procese nuo pat pirmųjų kaitos įgyvendinimo etapų, jų motyvacija ir pasirengimas įgyvendinti pokyčius. Bene svarbiausi šiame etape yra mokytojai. Į projekto „Skaitmeninio ugdymo turinio kūrimas ir diegimas“ mokymus įsitraukė 35 Visagino bendrojo ugdymo mokytojai ir 10 priešmokyklinio ugdymo pedagogų.

Su ugdymo turinio atnaujinimu susijusi informacija viešinama savivaldybės, Visagino švietimo pagalbos tarnybos ir mokyklų interneto svetainėse.

1. **Dalyvavimas kitose iniciatyvose ir projektuose,**

**skirtuose ugdymo kokybei ir mokymo(si) pasiekimams gerinti**

Itin daug dėmesio Savivaldybėje skiriama sisteminio požiūrio gerinant švietimo kokybę formavimui pradedant Savivaldybės lygmeniu iki lopšelio-darželio ir atvirkščiai. Nuo darželio iki gimnazijos baigiamosios klasės skiriamas labai didelis dėmesys STEAM technologijų, pažangių (integralaus) ugdymo metodų, inovatyvių sprendimų, skaitmeninių pokyčių diegimui, informatinio mąstymo ugdymui, kryptingai tobulinama mokytojų kvalifikacija šia linkme. Savivaldybės lygmeniu dėl to priimti keli sprendimai – susitarimai. Vienas iš jų Mokyklų tinklo pertvarkos planas, kuriame raudona gija driekiasi siekiai ir priemonės, susijusios su kokybiniais pokyčiais lietuvių ir kitų (užsienio ir gimtųjų) kalbų žinių bei vartojimo įgūdžių tobulinimo, sąlygų mokiniams lietuvių kalbos ir literatūros mokymosi pasiekimams gerinti sudarymo, įtraukties mokytis ir įvairiapusio ugdymo sąlygų užtikrinimo (plačiąja prasme), mokinių rengimo ateičiai sistemos kūrimo, veiksmingo mokyklų bendradarbiavimo ir dalinimosi atsakomybe stiprinimo, kryptingo vadovų, mokytojų, pagalbos specialistų kvalifikacijos tobulinimo srityse. Taip pat svarbus dokumentas, vienijantis siekiant kuo geresnių pasiekimų – Pažangos planas („Tūkstantmečio mokyklų“ programos kontekste). Visagino savivaldybė drauge su Ignalinos rajono savivaldybe parengė ir pateikė konkursui Pažangos planą, kuris buvo teigiamai įvertintas ir atrinktas dalyvauti pirmajame „Tūkstantmečio mokyklų“ programos etape. Pažangos plano rengimas pareikalavo rimtų pastangų, laiko ir žmogiškųjų išteklių sąnaudų bei kiekvienos dalyvaujančios mokyklos indėlio, dėka ko planas buvo pripažintas atitinkančiu kokybės reikalavimus, o Savivaldybė įtraukta į projektą „Tūkstantmečio mokyklos I", finansuojamo Europos Sąjungos ir valstybės biudžeto lėšomis. Pažangos plane suplanuotos dalyvaujančių mokyklų veiklos tobulinimo priemonės lyderystės, įtraukiojo ugdymo, kultūrinio ugdymo ir STEAM ugdymo srityse. Artimiausiu metu tarp savivaldybės ir Europos socialinio fondo agentūros bus pasirašyta jungtinės veiklos sutartis ir jau oficialiai bus galima pradėti vykdyti Pažangos plane numatytas veiklas. Šio projekto veiklose dalyvaus ir investicijas gaus trys Savivaldybės mokyklos – „Atgimimo“ gimnazija, „Verdenės“ gimnazija ir „Žiburio“ pagrindinė mokykla. Šiame projekte Visagino savivaldybės švietimo bendruomenės siekis – tai efektyviai veikiančios mokyklos, kuriose visi mokiniai – ir išskirtinių gebėjimų, ir įvairių specialiųjų poreikių, negalių, socialinių, kultūrinių, kalbos barjerų turintieji, mokyklų pedagogų, mokymosi aplinkos padedami ir motyvuojami įveikia barjerus ir pasiekia maksimalų savo individualių galimybių mokymosi rezultatą.

Praktiškai visose Savivaldybės ugdymo įstaigose, diegiant įvairias inovatyvias interaktyvias ugdymo priemones, skatinamas vaikų inžinerinis  ir loginis mąstymas, diegiamas robotikos pagrindų mokymasis. Į ugdymo procesą nuolat diegiami ugdymą aktyvinantys metodai, įgyvendinamas integruotas ugdymas. Maksimaliai stengiamasi panaudoti ugdymo plano galimybes: valandos, skirtos mokinio ugdymo poreikiams tenkinti, mokymosi pagalbai teikti, konsultacijos, moduliai, pasirenkamieji dalykai.

Neformaliajame sektoriuje (už mokyklos ribų) suteikiamos taip pat plačios galimybės: robotika, logikos mąstymo ugdymas matematikoje, inžinerinis mąstymo ugdymas – laivų modeliavime ir pan.

Svarbu paminėti ir gana svarbius ir reikšmingus projektus, kurie taip pat yra svarūs motyvai, siekiant kuo geriausių rezultatų mokantis tiksliųjų ir gamtamokslių dalykų. Vienas iš jų „Visagino inovacijų klasterio įkūrimas“ (finansuojamas ES lėšomis). Šio projekto lėšomis Visagino kultūros centre, Visagino „Atgimimo“ gimnazijoje ir Visagino „Verdenės“ gimnazijoje sukurtos modernios kūrybinės, techninės dirbtuvės. Visagino inovacijų klasteris – tai naujas daugiafunkcis traukos centras, skirtas vykdyti neformaliojo švietimo veiklas, realizuoti kūrybines idėjas, kurti produktus ar jų prototipus naudojantis inovatyviomis technologijomis, pratinti mokinius prie skaitmeninių technologijų, orientuotų į 4.0 pramonės revoliuciją, skaitmenizaciją ir robotizaciją.

Ne mažiau svarbus projektas – „Newton rooms“ laboratorijų įkūrimas; jis kol kas tik kūrimosi stadijoje, tačiau pradžia susitarimų lygmenyje jau yra. Pasirašomi susitarimai tarp savivaldybės, verslo atstovų (UAB „Intersurgical“) ir Norvegijos „First Scandinavia Partner“ fondo. Tai unikalus ilgametis projektas, pirmasis Lietuvoje, įsiliejantis į pasaulinį šių laboratorijų tinklą: bus įsteigti ir naudojami Niutono kambariai Niutono koncepcijai (kurios savininkas yra Norvegijos fondas) įgyvendinti; bus įrengti Niutono kambariai, įdiegtos praktinio mokymo programos („Niutono moduliai“), suteikiančios mokiniams naujausių žinių apie gamtos mokslų, technologijų, inžinerijos ir matematikos (STEAM) dalykus bei kokybišką mokymosi patirtį šiose srityse, užtikrinant Niutono kambarių veiklos kokybę ir tęstinumą. 2022 m. rugpjūčio mėn. buvo pasirašytas ketinimo protokolas tarp Savivaldybės, UAB „Intersurgical“ ir First Scandinavia fondo dėl bendradarbiavimo įkuriant Niutono kambarius, kuriuose mokiniai turės galimybę naudotis moderniausia įranga, pritaikyta sėkmingai įgyvendinti praktinę švietimo dalį.

Taip pat planuojama įrengti šiuo metu nenaudojamas patalpas Visagino lopšeliuose-darželiuose, pritaikant (rekonstruojant, remontuojant) šias patalpas kokybiškai vykdyti ikimokyklinio ir priešmokyklinio ugdymo programas bei siekiant didinti Visagino darželių ugdymo aprėptį (siūlant paslaugas didesniam įvairių tikslinių grupių skaičiui) ir gerinant teikiamų paslaugų kokybę, diegiant naujus ugdymo modelius (t. y. Visagino darželius specializuojant pagal STEAM koncepcijos kryptis bei daugiakalbę aplinką).

Visagino „Gerosios vilties“ ir Draugystės progimnazijų pastatus planuojama pritaikyti neįgaliesiems, tuo pačiu pertvarkant patalpas, remiantis universalas dizaino principais, sukurti visos dienos mokyklos modelius, organizuoti veiklą, kuri apims tarpusavyje suderintą formalųjį ir neformalųjį ugdymą, švietimo pagalbos, socialinių, kultūros, visuomenės sveikatos priežiūros paslaugų teikimą ir kitą, visapusiškam mokinių ugdymuisi, sveikatinimui, poilsiui reikalingą veiklą.

***IŠVADA***

*Visose aukščiau aprašytose srityse yra padaryta pažanga (IŠSKYRUS MOKYMO(-SI) REZULTATUS).*

*Tačiau X skyriuje išvardinti tikslai ir jų siekimo priemonės sukelia vilties, kad jos bus įgyvendintos sėkmingai: teigiama linkme keisis mokyklų bendruomenės, plėsis pedagogų kompetencijos ir veiklos galimybės, atsinaujins ir praturtės ugdymo(si) aplinkos ir, galiausiai, bus įveikti mokyklų atvirumo kiekvienam vaikui barjerai, o mokinių pažanga ir pasiekimai gerės.*

\_\_\_\_\_\_\_\_\_\_\_\_\_\_\_\_\_\_\_\_\_